“Hayotiy davr shartnomasi” asosida ishlash tartibi toʻgʻrisidagi nizomni tasdiqlash haqida
(resolution, 2024-03-06)

Oʻzbekiston Respublikasi Prezidentining “Toshkent shahrida davlat va tadbirkorlik subyektlari oʻrtasida oʻzaro manfaatli hamkorlik asosida investitsiya loyihalarini amalga oshirish va shahar infratuzilmasini yaxshilash boʻyicha huquqiy eksperimentni oʻtkazish chora-tadbirlari toʻgʻrisida” 2023-yil 26-iyuldagi PQ-236-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining “Toshkent shahrini 2030-yilga qadar ijtimoiy-iqtisodiy rivojlantirish chora-tadbirlari toʻgʻrisida” 2023-yil 26-iyuldagi PF-112-son Farmoniga muvofiq Toshkent shahrida 2027-yil 1-yanvarga qadar huquqiy eksperiment tariqasida davlat va tadbirkorlik subyektlari oʻrtasida oʻzaro manfaatli hamkorlik asosida investitsiya loyihalarini amalga oshirish va shahar infratuzilmasini yaxshilash tartibi joriy etilganligi; Oʻzbekiston Respublikasi Prezidentining “Toshkent shahrida davlat va tadbirkorlik subyektlari oʻrtasida oʻzaro manfaatli hamkorlik asosida investitsiya loyihalarini amalga oshirish va shahar infratuzilmasini yaxshilash boʻyicha huquqiy eksperimentni oʻtkazish chora-tadbirlari toʻgʻrisida” 2023-yil 26-iyuldagi PQ-236-son qaroriga muvofiq “Toshkent Invest kompaniyasi” AJga ayrim yoʻnalishlar boʻyicha obyekt (mahsulot)ni barpo etish (ishlab chiqish)dan boshlab foydalanishga topshirish va kelgusida ekspluatatsiya qilish (qoʻllab-quvvatlash)gacha boʻlgan barcha jarayonlardagi ishlarni davlat xaridlari doirasida “hayotiy davr shartnomasi” asosida bitta tadbirkorlik subyekti bilan hamkorlikda amalga oshirishga ruxsat etilganligi maʼlumot uchun qabul qilinsin. 2. Quyidagilarni nazarda tutuvchi “Hayotiy davr shartnomasi” asosida ishlash tartibi toʻgʻrisida nizom ilovaga muvofiq tasdiqlansin: “Hayotiy davr shartnomasi” asosida ishlash yoʻnalishlari va tartibi; “Hayotiy davr shartnomasi”ni tuzish; “Hayotiy davr shartnomasi” reyestrini yuritish, loyihalarning amalga oshirilishini monitoring qilish va hisobotini yuritish. 3. Belgilansinki, Toshkent shahrida quyidagi ishlar 2027-yilning 1-yanvariga kadar huquqiy eksperiment tariqasida “Hayotiy davr shartnomasi” asosida amalga oshiriladi: avtomobil yoʻllari, shu jumladan, yoʻlboʻyi infratuzilmasi obyektlarini loyihalashtirish, qurish, rekonstruksiya qilish, taʼmirlash va saqlash; kommunal xoʻjaligi sohasidagi obyektlarni (shu jumladan, gaz, elektr, issiqlik va suv taʼminoti, suvni chiqarib tashlash, oqova suvlarni tozalash, maishiy chiqindilarni qayta ishlash, utilizatsiya qilish, joylashtirish, zararsizlantirish va koʻmish obyektlari) loyihalashtirish, qurish, rekonstruksiya qilish, taʼmirlash va saqlash; ijtimoiy soha obyektlarini loyihalashtirish, qurish, rekonstruksiya qilish, taʼmirlash, jihozlash va ularni saqlash; dasturiy taʼminotlarni (axborot tizimlari, maʼlumotlar bazalari, maʼlumotlarni qayta ishlash markazlari, dasturiy-apparat komplekslari) loyihalashtirish, ishlab chiqish, ishga tushirish va kelgusida qoʻllab-quvvatlash. 4. Toshkent shahar hokimligi 2026-yil 1-dekabrga qadar ushbu qarorning 3-bandida nazarda tutilgan huquqiy eksperiment natijalarini puxta tahlil etgan holda, huquqiy eksperimentning maqsadga muvofiqligi yuzasidan qonunchilik hujjatlariga oʻzgartirish va qoʻshimchalar kiritish toʻgʻrisidagi takliflarni Vazirlar Mahkamasiga kiritsin. 5. Mazkur qarorning bajarilishini nazorat qilish Toshkent shahar hokimi vazifasini bajaruvchi Sh.B. Umurzakov zimmasiga yuklansin 1. Ushbu Nizom “Hayotiy davr shartnomasi” asosida amalga oshirilishi mumkin boʻlgan yoʻnalishlar boʻyicha obyekt (mahsulot)ni barpo etish (ishlab chiqish)dan boshlab foydalanishga topshirish va kelgusida ekspluatatsiya qilish (qoʻllab-quvvatlash)gacha boʻlgan barcha jarayonlardagi ishlarni davlat xaridlari doirasida “hayotiy davr shartnomasi” asosida bitta tadbirkorlik subyekti bilan hamkorlikda amalga oshirish tartibini belgilaydi. 2. Ushbu Nizomda quyidagi asosiy tushunchalardan foydalaniladi: buyurtmachi — loyihalarni “Hayotiy davr shartnomasi” asosida amalga oshirishda maxsus vakolat berilgan yuridik shaxs — “Toshkent Invest kompaniyasi” AJ (keyingi oʻrinlarda — Kompaniya); buyurtmanoma — manfaatdor davlat tashkilotining loyihalarni “Hayotiy davr shartnomasi” asosida amalga oshirish haqidagi topshirigʻi; ijrochi — “Hayotiy davr shartnomasi” doirasida xarid qilish tartib-taomillari yakunlari boʻyicha gʻolib deb topilgan va oʻzi bilan shartnoma tuzilgan ishtirokchi; kelishuv — loyihalarni “Hayotiy davr shartnomasi” asosida amalga oshirishda Kompaniya va tashabbuskor oʻrtasida tuzilgan hamda taraflarning huquqlari va majburiyatlarini belgilovchi hujjat; tashabbuskor — loyihalarni “Hayotiy davr shartnomasi” asosida amalga oshirishga bilvosita manfaatdor boʻlgan davlat tashkiloti; “Hayotiy davr shartnomasi” — obyekt (mahsulot)ni barpo etish (ishlab chiqish)dan boshlab foydalanishga topshirish va kelgusida ekspluatatsiya qilish (qoʻllab-quvvatlash)gacha boʻlgan barcha jarayonlardagi ishlarni bitta tadbirkorlik subyekti bilan hamkorlikda amalga oshirish uchun xarid qilish tartib-taomillari asosida tuzilgan hamda buyurtmachi va ijrochi oʻrtasidagi huquqlar va majburiyatlarni belgilash, oʻzgartirish yoki bekor qilish toʻgʻrisidagi kelishuv (keyingi oʻrinlarda — HDSH). 3. Loyihalar “Hayotiy davr shartnomasi” asosida ushbu nizomga ilovada keltirilgan sxemaga muvofiq amalga oshiriladi. 4. Quyidagi yoʻnalishlarda obyekt (mahsulot)ni barpo etish (ishlab chiqish)dan boshlab foydalanishga topshirish va kelgusida ekspluatatsiya qilish (qoʻllab-quvvatlash)gacha boʻlgan barcha jarayonlardagi ishlar “HDSH”ga asosan bajarilishi mumkin: avtomobil yoʻllari, shu jumladan, yoʻlboʻyi infratuzilmasi obyektlarini loyihalashtirish, qurish, rekonstruksiya qilish, taʼmirlash va ularni saqlash; kommunal xoʻjaligi sohasidagi obyektlarni (shu jumladan, gaz, elektr, issiqlik va suv taʼminoti, suvni chiqarib tashlash, oqova suvlarni tozalash, maishiy chiqindilarni qayta ishlash, utilizatsiya qilish, joylashtirish, zararsizlantirish va koʻmish obyektlari) loyihalashtirish, qurish, rekonstruksiya qilish, taʼmirlash va ularni saqlash; ijtimoiy soha obyektlarini loyihalashtirish, qurish, rekonstruksiya qilish, taʼmirlash, jihozlash va ularni saqlash; dasturiy taʼminotlarni (axborot tizimlari, maʼlumotlar bazalari, maʼlumotlarni qayta ishlash markazlari, dasturiy-apparat komplekslari) loyihalashtirish, ishlab chiqish, ishga tushirish va kelgusida qoʻllab-quvvatlash. 5. Tashabbuskor har yilning 1-sentabriga qadar “HDSH” asosida amalga oshirilishi rejalashtirilgan loyihalarni moliyalashtirish manbalarini tasdiqlash choralarini koʻradi. 6. Tashabbuskor ushbu Nizomning 2-bobida nazarda tutilgan yoʻnalishlar boʻyicha kelgusida “HDSH” asosida amalga oshirilishi rejalashtirilgan loyihalarning amalga oshirilishini taʼminlash boʻyicha buyurtmanoma bilan Kompaniyaga murojaat qiladi. 7. Loyihalarni amalga oshirish uchun buyurtmanomaga Iqtisodiyot va moliya vazirligi bilan kelishilgan quyidagi hujjatlar ilova qilinadi: loyihaning moliyalashtirish manbalarini tasdiqlash choralari koʻrilganligi toʻgʻrisida maʼlumotnoma; obyekt (mahsulot)ni barpo etish (ishlab chiqish)dan boshlab foydalanishga topshirish va kelgusida ekspluatatsiya qilish (qoʻllab-quvvatlash)gacha boʻlgan barcha jarayonlardagi tovarlar va ishlarning roʻyxati; loyihani yoki uning bir qismini amalga oshirish boshqa dasturlar bilan qamrab olinmaganligi toʻgʻrisida maʼlumotnoma. 8. Kelib tushgan buyurtmanoma besh ish kunida Kompaniya tomonidan Oʻzbekiston Respublikasining sohaga oid qonunchilik hujjatlari va ushbu Nizom talablariga muvofiqligi, moliyalashtirish manbalarining aniqligi oʻrganilib, natijasi boʻyicha quyidagi qarorlardan biri qabul qilinadi: buyurtmanomani qabul qilish toʻgʻrisida; buyurtmanomada aniqlangan, lekin bartaraf etish mumkin boʻlgan kamchiliklarni bartaraf qilish muddatini aniq koʻrsatgan holda, hujjatlarni tashabbuskorga qaytarish toʻgʻrisida; buyurtmanomani qabul qilishni rad etish toʻgʻrisida. 9. Buyurtmanomada aniqlangan kamchiliklarni bartaraf etish muddati besh ish kunidan ortiq boʻlmasligi lozim. Bu muddat tashabbuskorning asoslantirilgan iltimosnomasiga muvofiq Kompaniyaning boshqaruv raisi yoki u vakolat bergan mansabdor shaxs tomonidan yana besh ish kunigacha boʻlgan muddatga uzaytirilishi mumkin. 10. Buyurtmanoma ushbu Nizomning 4-bandida koʻrsatilmagan yoʻnalishlar boʻyicha taqdim qilinganda yoki mazkur Nizomning 7-bandida koʻrsatilgan hujjatlar toʻliq taqdim etilmaganda, buyurtmanomani qabul qilish rad etiladi. Buyurtmanomani boshqa sabablarga koʻra rad etish taqiqlanadi. 11. Buyurtmanomani koʻrib chiqish yakuni boʻyicha qaror Kompaniyaning boshqaruv raisi yoki u vakolat bergan mansabdor shaxs tomonidan qabul qilinadi. 12. Kompaniya tomonidan buyurtmanomani maʼqullash toʻgʻrisidagi qaror qabul qilingandan soʻng, oʻn ish kunidan kechiktirmay tashabbuskor bilan loyihalarni “HDSH” asosida amalga oshirishda huquq va majburiyatlarni Kompaniyaga oʻtkazish toʻgʻrisida kelishuv tuziladi. 13. Kelishuvda: loyihani moliyalashtirish uchun ajratilgan mablagʻlarni faqat loyiha doirasida sarflash vakolatini Kompaniyaga berish va bu boradagi Kompaniyaning javobgarligi; loyihani amalga oshirishda taraflarning huquqlari va majburiyatlari; loyihani amalga oshirish boʻyicha bajarilgan ishlar toʻgʻrisida tashabbuskorga axborot berib turish va loyiha-smeta hujjatlariga rioya qilinishini monitoring qilish hamda aniqlangan kamchiliklar boʻyicha eʼtirozlarni koʻrib chiqish tartibi va muddatlari; loyihani amalga oshirish borasida bajarilgan ishlarni qabul qilishda Kompaniya vakillari bilan birga tashabbuskor vakillarining ham ishtirokini taʼminlash tartibi va vakillarning vakolatlari; loyihani amalga oshirishda taraflarning javobgarligi va nizolarni hal qilish toʻgʻrisidagi qoidalar nazarda tutilishi lozim. 14. “HDSH” asosida amalga oshiriladigan loyihalarning manzilli roʻyxati shakllantirilib, Kelishuv tuzilgandan soʻng, loyihalar boʻyicha ijrochini tanlash, shartnomalarni rasmiylashtirish va moliyalashtirish ishlari Kompaniya tomonidan Oʻzbekiston Respublikasining “Davlat xaridlari toʻgʻrisida”gi Qonunida belgilangan tartibda amalga oshiriladi. 15. “HDSH” asosida loyihalarni amalga oshirishda Kompaniyaning maqomi tashabbuskor bilan tuzilgan Kelishuvga muvofiq davlat buyurtmachilarining maqomiga tenglashtiriladi. 16. “HDSH” asosida loyihalarni moliyalashtirish manbalari etib — davlat budjeti parametrlarida koʻzda tutilgan mablagʻlar, Toshkent shahrini rivojlantirish jamgʻarmasi mablagʻlari, qonunchilik hujjatlariga asosan budjet mablagʻlariga tenglashtirilgan boshqa manbalar belgilanadi. 17. Xarid qilish tartib-taomillari yakunlariga koʻra taklifi eng maqbul deb topilgan xarid qilish tartib-taomillari ishtirokchisi boʻlgan ijrochi Kompaniya bilan oʻn kun muddatda “HDSH” tuziladi. 18. “HDSH” “Davlat xaridlari toʻgʻrisida”gi Qonunda belgilangan tartiblarga rioya qilgan holda tuziladi va shartnomaga quyidagi qoidalar ham kiritilishi lozim: loyihani amalga oshirish boʻyicha bajarilgan ishlar toʻgʻrisida buyurtmachiga axborot berib turish va loyiha-smeta hujjatlariga rioya qilinishini monitoring qilish hamda aniqlangan kamchiliklar boʻyicha eʼtirozlarni koʻrib chiqish tartibi va muddatlari; loyihani amalga oshirish boʻyicha bajarilgan ishlarni qabul qilishda Kompaniya vakillari bilan birga tashabbuskor vakillarining ham ishtirokini taʼminlash tartibi hamda vakillarning vakolatlari; loyihani amalga oshirish boʻyicha narxlarni indeksatsiya qilish toʻgʻrisidagi qoidalar. 19. “HDSH” asosida loyihalarning amalga oshirilishini monitoring va nazorat qilish Kompaniya tomonidan Oʻzbekiston Respublikasining “Davlat xaridlari toʻgʻrisida”gi Qonuni talablariga muvofiq tartibga solinadi. 20. “HDSH” asosida tuzilgan shartnomalar toʻgʻrisidagi axborot Iqtisodiyot va moliya vazirligi tomonidan maxsus axborot portalida yuritiladigan Shartnomalarning yagona reyestriga kiritiladi, shuningdek, loyihalarni roʻyxatga olish, hisoboti yuritish tartibi shartnoma shartlariga muvofiq amalga oshiriladi. 21. “HDSH”da nazarda tutilgan loyihalarni amalga oshirishda taraflar oʻrtasida kelib chiqqan nizolar muzokaralar yoʻli bilan hal etiladi. Muzokaralarda kelishuvga erishilmagan hollarda nizolar sud tartibida hal qilinadi. 22. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. Bosqichlar Subyektlar Tadbirlar Bajarish muddatlari 1-bosqich Tashabbuskor (davlat tashkiloti) 1. “Hayotiy davr shartnomasi” asosida amalga oshirilishi rejalashtirilgan loyihalarini moliyalashtirish manbalarini tasdiqlash choralarini koʻradi. Har yilning 1-sentabriga qadar 2. “Hayotiy davr shartnomasi” asosida amalga oshirilishi rejalashtirilgan loyihalarning amalga oshirilishini taʼminlash boʻyicha buyurtmanoma bilan “Toshkent Invest kompaniyasi” AJga murojaat qiladi. Oʻz xohishiga koʻra 2-bosqich “Toshkent Invest kompaniyasi” AJ 1. Buyurtmanomani qonunchilik hujjatlari va ushbu Nizom talablariga muvofiqligi, moliyalashtirish manbalarining aniqligini oʻrganib, natijasi boʻyicha qaror qabul qiladi. 5 ish kunida 2. Buyurtmanomani maʼqullash toʻgʻrisidagi qaror qabul qilingandan soʻng, tashabbuskor bilan loyihalarni “Hayotiy davr shartnomasi” asosida amalga oshirishda huquq va majburiyatlarni Kompaniyaga oʻtkazish toʻgʻrisida kelishuv tuzadi. 10 ish kunida 3-bosqich “Toshkent Invest kompaniyasi” AJ Loyihalar boʻyicha ijrochini tanlash, shartnomalarni rasmiylashtirish va moliyalashtirish ishlarini “Davlat xaridlari toʻgʻrisida”gi Qonunda belgilangan tartibda amalga oshiradi. Kelishuv tuzilgandan soʻng, manzilli roʻyxatda belgilangan muddatlarga asosan 4-bosqich Xarid qilish tartib-taomillari gʻolibi (ijrochi) “Toshkent Invest kompaniyasi” AJ bilan “Hayotiy davr shartnomasi”ni tuzadi. 10 kun muddatda 5-bosqich “Toshkent Invest kompaniyasi” AJ “Hayotiy davr shartnomasi” asosida loyihalarning amalga oshirilishini monitoring va nazorat qiladi. Muntazam